વડા પ્રધાન નરેન્દ્ર મોદીએ અમેરિકાની મુલાકાત વખતે બરાક ઓબામાને આપેલી ગિફ્ટ બનાવનાર આર્ટિસ્ટે જ બનાવેલો એ આર્ટનો નમૂનો તમારે ખરીદવો હોય તો પહોંચી જાઓ અબ્દુલ જબ્બારભાઈના રોગાન આર્ટના સ્ટૉલમાં. એરંડિયાને ચૂલા પર ઉકાળી-ઉકાળીને ગમ જેવું થાય એટલે કલર પિગમન્ટ સાથે પથ્થર પર ભરડીને મિક્સ કરેલા કલરથી લોખંડના પાતળા સળિયા વડે કાપડ પર બારીક ચિત્રકામ કરવામાં આવે એ રોગાન આર્ટ. આ કલાના દુનિયામાં ફક્ત ૯ કારીગર જ બચ્યા છે. એકથી ચાર મહિનાના કામને અંતે તૈયાર થતા આ પીસમાં ચારથી ૧૦ કલર્સ વપરાય છે અને ખૂબ જ ધૈર્ય માગી લેતી આ કલાના આર્ટિસ્ટની અત્યારે આઠમી પેઢી આ કામ કરે છે. જોકે આ કુટુંબે પોતાની આ વારસાઈ પોતાના પૂરતી ન રાખતાં ૧૦૦ જેટલી છોકરીઓને રોજગારના હેતુસર શીખવી છે. હજારો રૂપિયાના આ આર્ટના બેમિસાલ પીસ તો અહીં છે જ, સાથે એ કઈ રીતે તૈયાર થાય છે એનું લાઇવ ડેમોન્સ્ટ્રેશન પણ જોવા મળે છે.